NELJANDA KOOSSEISU

ISTUNGI  P R O T O K O L L

Haapsalu 								 29. november 2002 nr 3

Istung algas kell 14.00, lõppes kell115.26.
Juhatas volikogu esimees Andres Ammas.

Protokollis volikogu peaspetsialist Elvi Puda.
Võttis osa 17 volikogu liiget (registreerimisleht lisatud).
Osalesid	linnavalitsuse liikmed linnapea Urmas Sukles, aselinnapea Heino Tamm, aselinnapea Krista Esta, finantsnõunik Anne Valmet, sotsiaalnõunik Kaja Rootare, haridusnõunik Argo Roos, kultuurinõunik Martin Liivet (registreerimisleht lisatud).

Istungi juhataja Andres Ammas luges ette Haapsalu linna valimiskomisjoni 25.11.2002 otsuse nr 14 Haapsalu Linnavolikogu asendusliikme määramise kohta,  millega otsustati peatada linnavolikogu liikme Sven-Aage Nõmmisto (Ühendus Vabariigi Eest – Res Publica) volikogu liikme volitused  tema avalduse alusel kuni 01.05.2003. a ja määrata asendusliikmeks Ühendus Vabariigi Eest – Res Publica nimekirjas kandideerinud esimene valimata jäänud kandidaat Ants Roos.

Ühehäälselt kinnitati järgmine päevakord:

1. Haapsalu Linnavolikogu 11.11.2002 otsuse nr 5 “Haapsalu Linnavolikogu komisjonide liikmete arvu ja koosseisude kinnitamine” muutmine
Ettekandja		istungi juhataja

2. Haapsalu Linnavalitsuse liikmete arvu ja linnavalitsuse struktuuri kinnitamine.
Ettekandja		linnapea
Kaasettekandja	õiguskomisjon

3.“Haapsalu Linnavalitsuse liikmete kinnitamine ja linnapea ning linnavalitsuse liikmete teenistusest vabastamine
Ettekandja		linnapea

4. Haapsalu linnapeale ja linnavalitsuse palgalistele liikmetele töötasu määramine.
Ettekandja		linnapea
Kaasettekandja	rahanduskomisjon

5. Haapsalu Linnavolikogu 22.12.2000 otsuse nr 80 “Majanduslike huvide deklaratsioonide
hoidja määramine ja majanduslike huvide deklareerimine “ muutmine” muutmine
Ettekandja		istungi juhataja
Kaasettekandja	õiguskomisjon

6. Läänemaa Omavalitsuste Päeva esinduskogusse esindajate valimine.
Ettekandja		istungi juhataja

7. Eesti Linnade Liidu esinduskogusse esindajate valimine.
Ettekandja		istungi juhataja

8. Ajutise komisjoni moodustamine ja koosseisu kinnitamine.
Ettekandja		eelnõu algataja
Kaasettekandja	rahanduskomisjon

9. Ajutise komisjoni esimehe valimine.
Ettekandja		istungi juhataja

Päevakorrapunkt nr 1
Haapsalu Linnavolikogu 11.11.2002 otsuse nr 5 “Haapsalu Linnavolikogu komisjonide liikmete arvu ja koosseisude kinnitamine” muutmine

KUULATI volikogu esimehe Andres Ammase ettekannet.
Seoses volikogu liikme Sven-Aage Nõmmisto volituste peatumisega ja tema asemele asendusliikme Ants Roosi asumisega peame muutma Haapsalu Linnavolikogu 11.11.2002 otsuse nr 5 “Haapsalu Linnavolikogu komisjonide liikmete arvu ja koosseisude kinnitamine” punkti 5.2 alljärgnevalt:
muuta otsuse punkti nr 5.2 ja kinnitada õiguskomisjoni liikmeks volikogu liige Ants Roos.

Küsimusi ettekandjale ei esitatud.

Läbirääkimisteks sõna ei soovitud.

Istungi juhataja Andres Ammas pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 8 “Haapsalu Linnavolikogu 11.11.2002 otsuse nr 5 “Haapsalu Linnavolikogu komisjonide liikmete arvu ja koosseisude kinnitamine” muutmine” (protokolli juures).

Päevakorrapunkt nr 2
Haapsalu Linnavalitsuse liikmete arvu ja linnavalitsuse struktuuri kinnitamine

KUULATI linnapea Teet Kallasvee ettekannet.
Viieliikmeline linnavalitsus annab selge struktuurilise lahenduse, kus igal aselinnapeal on taga kindel valdkond, mille eest ta oma tegevusega vastutab. Senised valdkonnad on kaetud järgmiselt:
a.	sotsiaal- ja tervishoid jätkab põhimõtteliselt endise skeemi alusel, nõuniku asemel aselinnapea staatusega valdkonna juht;
b.	ühendatud haridus- ja kultuurivaldkonda juhib aselinnapea;
c.	linnaarengu ja ehituse valdkonda kuuluvad senised ehituse- ja arhitektuuri, osaliselt kommunaal- ja maakorraldusosakonnad;
d.	finants- ja majandusvaldkond hõlmab seniseid finantsnõuniku ja raamatupidamisosakonna funktsioone, lisanduvad teatud finantsmajanduse funktsioonid, mis täpsemalt leiavad kajastamist osakondade parandatud struktuuri ja funktsioonide kirjeldamisega.

Küsimusi ettekandjale ei esitatud. 

KUULATI õiguskomisjoni esimehe Märt Maiste kaasettekannet.
Ettepanek volikogule: võtta otsuse eelnõu vastu esitatud kujul otsusena.

Küsimusi kaasettekandjale ei esitatud.

Läbirääkimisteks sõna ei soovitud.

Istungi juhataja Andres Ammas pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 9 “Haapsalu Linnavalitsuse liikmete arvu ja linnavalitsuse struktuuri kinnitamine” (protokolli juures).

Päevakorrapunkt nr 3
Haapsalu Linnavalitsuse liikmete kinnitamine ja linnapea ning linnavalitsuse liikmete teenistusest vabastamine

KUULATI linnapea Teet Kallasvee ettekannet.
Esitan eelnõuga ettepaneku linnavalitsuse palgaliste liikmete ametisse nimetamiseks. Aselinnapea ametikoht linna arengu ja ehituse valdkonnas jääb sobivate kandidaatide puudumisel täitmata. Ametikoha täitmiseks teen ettepaneku kuulutada välja avalik konkurss.
Ettepanek: kinnitada Haapsalu Linnavalitsuse liikmeteks ja nimetada aselinnapea palgalisele ametikohale hariduse ja kultuuri valdkonnas Krista E s t a,  sotsiaal- ja tervishoiu valdkonnas Ingrid  D a n i l o v ja finants- ja majanduse valdkonnas Martin  S c h w i n d t linnapea volituste ajaks.

Küsimused ettekandjale.

Volikogu liige Märt Maiste soovis teada, miks otsuse punktis 4 ei ole kirjas hüvituse maksmine eksharidusnõunik Argo Roosile?

Vastas hr Kallasvee – Argo Roosiga on saavutatud kokkulepe tema jätkamises samas ametis, kuid mitte linnavalitsuse liikmena.
Hüvitised on mõeldud lahkuvatele ametnikele toetuseks mõistliku ajaga uue töökoha leidmisel.

Volikogu liig Maiste (teine küsimus).
30.11.2002 vabastatakse linnavalitsuse eksliikmed, vara üleandmise viimane tärmin on 9. detsember. Kas nad käivad peale 30. novembrit veel linnavalitsuses tööl?

Vastas hr Kallasvee. On kokku lepitud, et töö üle andmine toimub vabast ajast.

Läbirääkimisteks sõna ei soovitud.

Istungi juhataja Andres Ammas pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 10 “Haapsalu Linnavalitsuse liikmete kinnitamine ja linnapea ning linnavalitsuse liikmete teenistusest vabastamine” (protokolli juures).

Volikogu liige Märt Maiste palus vaheaega, et vaadata üle Teet Kallasvee õigused hääletamisel volikogu liikmena seoses Teet Kallasvee kinnitamisega linnavalitsuse liikmeks.

Vaheaeg 14.40-14.45.

KUULATI istungi juhatajat Andres Ammast, kes informeeris volikogu nõupidamise tulemustest. Volikogu liikme volitused lõpetab Haapsalu linna valimiskomisjon oma otsusega. Linnapea Teet Kallasvee volitused linnapeana ei ole lõppenud ja tal on õigus hääletada või mitte, kuni valimiskomisjoni poolt nimetatud otsuse tegemiseni.

Päevakorrapunkt nr 4
Haapsalu linnapeale ja linnavalitsuse palgalistele liikmetele töötasu määramine

KUULATI linnapea Teet Kallasvee ettekannet.
Teen ettepaneku jätta linnapea ja aselinnapeade palgad senisele tasemele.
Kinnitada Haapsalu linnapea Teet Kallasvee ametipalgaks 15 400 krooni kuus, aselinnapea sotsiaal- ja tervishoiuvaldkonnas Ingrid Danilovi aselinnapea hariduse ja kultuuri valdkonnas Krista Esta ja aselinnapea finants- ja majandusvaldkonnas Martin Schwindt ametipalgaks igaühele 12 500 krooni kuus.

Maksta linnapeale ja ametisse nimetatud palgalistele linnavalitsuse liikmetele lisatasu
teenistusaastate eest avaliku teenistuse seaduses riigiametnikele ettenähtud alustel, ulatuses ja
korras.

Küsimusi ettekandjale ei esitatud.

KUULATI rahanduskomisjoni aseesimehe Raimond Lunevi kaasettekannet.
Ettepanek volikogule: võtta otsuse eelnõu vastu esitatud kujul otsusena.

Küsimusi kaasettekandjale ei esitatud.

Läbirääkimisteks sõna ei soovitud.
Muudatusettepanekuid ei esitatud.

Istungi juhataja Andres Ammas pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 11 “Haapsalu linnapeale ja linnavalitsuse palgalistele liikmetele töötasu määramine” (protokolli juures).

Päevakorrapunkt nr 5
Haapsalu Linnavolikogu 22.12.2000 otsuse nr 80 “Majanduslike huvide deklaratsioonide hoidja määramine ja majanduslike huvide deklareerimine “ muutmine

KUULATI istungi juhataja Andres Ammase ettekannet.
Korruptsioonivastane seadus näeb ette, et majanduslike huvide deklaratsioonide hoidja kohalikus omavalitsuses on volikogu moodustatud komisjon. Et komisjoni senised liikmed Heinar Tuulberg ja Vladimir Padama ei kuulu Haapsalu Linnavolikogu neljandasse koosseisu, on otstarbekas kinnitada komisjoni uus koosseis.

Komisjoni töö küllalt suur maht tingib vajaduse kaasata komisjoni töösse ametikohajärgselt linnasekretär, revident-arhivaar ja maksuhaldur.

Küsimusi ettekandjale ei esitatud.

KUULATI õiguskomisjoni esimehe Märt Maiste kaasettekannet.
Ettepanek volikogule: võtta otsuse eelnõu vastu esitatud kujul otsusena.

Küsimusi kaasettekandjale ei esitatud.

Läbirääkimisteks sõna ei soovitud.
Muudatusettepanekuid ei saabunud.

Istungi juhataja Andres Ammas tegi ettepaneku hääletada nimekirja alusel.
Hääletamist ei nõutud.

Istungi juhataja Andres Ammas pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 12 “Haapsalu Linnavolikogu 22.12.2000 otsuse nr 80 “Majanduslike huvide deklaratsioonide hoidja määramine ja majanduslike huvide deklareerimine “ muutmine” (protokolli juures).

Päevakorrapunkt nr 6
Läänemaa Omavalitsuste Päeva esinduskogusse esindajate valimine

KUULATI volikogu esimehe Andres Ammase ettekannet.
Vastavalt Läänemaa Omavalitsuste Liidu põhikirjale volitab iga omavalitsuse volikogu Omavalitsuste Päeva esinduskogusse valimistevaheliseks perioodiks kaks alalist esindajat.
Lisaks neile esindab ametikohajärgselt Haapsalut Omavalitsuste Päevas linnapea.

Küsimusi ettekandjale ei esitatud.

Kandidaatide esitamine.
Volikogu liige Märt Maiste esitas kandidaadi: volikogu aseesimees Arder Väli.
Volikogu liige Kaido Antsve esitas kandidaadi: volikogu esimees Andres Ammas.
Teisi kandidaate ei esitatud.

Istungi juhataja Andres Ammas tegi ettepaneku hääletada nimekirja alusel.
Hääletamist ei nõutud.

Istungi juhataja Andres Ammas pani hääletamisele ettepaneku toetada eelnõud kujul, kuhu on lisatud linnavolikogu esindajatena Arder Väli ja Andres Ammas.

HÄÄLETATI:
poolt17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 13 “Läänemaa Omavalitsuste Päeva esinduskogusse esindajate valimine” (protokolli juures).

Päevakorrapunkt nr 7
Eesti Linnade Liidu esinduskogusse esindajate valimine

KUULATI volikogu esimehe Andres ammase ettekannet.
Vastavalt Eesti Linnade Liidu põhikirjale ja äsja vastuvõetud kohaliku omavalitsuse üksuste liitude seadusele on Haapsalu linn Linnade Liidus esindatud volikogu poolt valitud esindajate kaudu. 
Igale esindajale määratakse asendaja.
Esindaja ja tema asendaja nimetatakse kohaliku omavalitsuse volikogu või valitsuse liikmete hulgast.

Küsimusi ettekandjale ei esitatud.

Kandidaatide esitamine.
Volikogu liige Andres Ammas esitas kandidaadi: liikmeks linnapea Teet Kallasvee; asendusliikmeks aselinnapea Krista Esta.

Volikogu liige Märt Maiste esitas kandidaadi: liikmeks volikogu esimees Andres Ammas;
asendusliikmeks volikogu aseesimees Arder Väli.

Teisi kandidaate ei esitatud.

Istungi juhataja Andres Ammas tegi ettepaneku hääletada nimekirja alusel.
Hääletamist ei nõutud.

Istungi juhataja Andres Ammas pani hääletamisele ettepaneku toetada eelnõud kujul, kuhu on lisatud liikmetena Teet Kallasvee ja Andres Ammas; asendusliikmetena Krista Esta ja Arder Väli.

HÄÄLETATI:
poolt 16 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 14 “Eesti Linnade Liidu esinduskogusse esindajate valimine” (protokolli juures).

Päevakorrapunkt nr 8
Ajutise komisjoni moodustamine

KUULATI volikogu liikme Teet Kallasvee ettekannet.
Regionaalpoliitiliselt tasakaalustatud elektrihinna komisjoni moodustamise eelnõu esitaja, volikogu liige Jaak Kanepi, volitas ettekannet tegema volikogu liikme Teet Kallasvee (avaldus protokolli juures).

Teeme ettepaneku moodustada Haapsalu linnavolikogu juurde ajutine komisjon, kelle ülesandeks on koordineerida senist tegevust ning leida uusi lahendusi ja võimalusi selleks, et võrdsustada elektrihinnad enamuse Eesti piirkondadega parandades sellega Läänemaa ja Haapsalu konkurentsi võimet.

Juba pikemat aega on Lääne maakonnas ja Viimsi vallas, seega loomulikult ka Haapsalus eraklientidel ja ettevõtetel, sealjuures kõikidel Haapsalu linnavalitsuse allasutustel elektrienergia tarbimine võrreldes Eesti teiste piirkondadega (8-13 %) kallim.

Taotlused rahva elujärje parandamiseks, investeeringute suurendamiseks, uute töökohtade loomiseks, vanade töökohtade säilitamiseks, noorte tagasipöördumiseks  peale õpinguid kodukohta ja paljud teised ettevõtmised on sellises ebavõrdses regionaalpoliitilises olukorras tõsiselt ohus võrreldes teiste Eesti piirkondadega.

Haapsalu linn ning teda ümbritsev majandusruum moodustab suurema osa Läänemaast, mis kannatab tekkinud ebavõrdsuse all.

Komisjon võiks kaasata ühtse eesmärgi saavutamiseks ametnikke ja spetsialiste ka väljastpoolt volikogu koosseisu. 
Peetud on ka rida läbirääkimisi inimestega, kelle kuulumine komisjoni oleks vajalik. Nõusoleku kandideerida komisjoni liikmeks on andnud Toivo Hein, Raimond Lunev, Jaak Kanepi, Teet Kallasvee, Vello Haaviste, Koit Uus (protokolli juures).Võiks kuuluda veel elektrienergia teemat valdavaid spetsialiste. Aja puuduse tõttu ei ole saanud läbirääkimisi pidada  Arder Väliga, kes on tugev majandusinimene ja on olnud Lääne maakonna maavanem, tegeleb elektrihinna küsimuse uurimisega ka praegu.

Juriidilistel põhjustel ei saa komisjoni kuuluda maavanem, seetõttu teeme ettepaneku kaasata maavanem nõuandjana. 

Küsimused ettekandjale. 

Volikogu liige Arder Väli. 
Kuidas on arvutatud, et elektrienergia on Läänemaal kallim 8-13%?

Vasta hr Kallasvee. Ma ei ole pädev vastama.

Rohkem küsimusi ei esitatud.

KUULATI rahanduskomisjoni aseesimehe Raimond Lunevi kaasettekannet.
Komisjon arutas volikogu liikme Jaak Kanepi esitatud eelnõud ja volikogu liikme Arder Väli esitatud alternatiivset eelnõud ja käsitles seda muudatusettepanekuna.
Otsustati toetada J. Kanepi esitatud eelnõud täielikult ja mitte toetada A. Väli esitatud eelnõud.
Ettepanek: toetada Jaak Kanepi esitatud eelnõud esitatud kujul.

Küsimused kaasettekandjale.

Volikogu liige Märt Maiste. Millised olid hr Kanepi esitatud eelnõu eelised võrreldes hr Väli eelnõuga?

Vastas hr Lunev. Esimene eelis oli see, et hr Kanepi eelnõu on “otsustada”, hr Väli eelnõu on “teha ettepanek”. Volikogu saab ja peab ise otsustama.

Rohkem küsimusi ei esitatud. 

Läbirääkimised.
Volikogu liige Ants Roos.
Tegemist on spetsiifilise küsimusega. Seetõttu on vajalik komisjoni kaasata Kalju Aigro A&T Elekter AS esindajana.

Volikogu liige Arder Väli.
Olen tegelenud viimased kaheksa kuud Läänemaa elektrienergia hinna küsimusega. 
Ma ei tee maha hr Kanepi esitatud eelnõud ega kandidaate, keda soovitakse näha komisjonis, kuid eelnõus ei ole arvestatud Läänemaad kui tervikut. 

Kui võrrelda elektrienergia tarbimiskindlust Läänemaal teiste Eestimaa piirkondadega, siis tarvitseb heita pilk aasta tagasi, mil tugevate tormide tõttu toimus Läänemaal elektrikatkestusi märgatavalt vähem, kui mujal Eesti piirkondades. Fortum AS tööbrigaadid käisid parandamas elektriliine üle Eesti. Samal ajal on Fortum AS viinud oma elektrienergia püsikindluse arvestatavale tasemele, mida on võimalik võrrelda Soome elektrienergia püsikindlusega.

Ma ei mõista, miks ei saa elektrienergia hinda käsitleda kui regionaalpoliitilist küsimust. Seetõttu teen ettepaneku esitada selle komisjoni moodustamise ettepanek maavanemale. Siis saaksid osa võtta sotsiaalsed institutsioonid ja teised probleemist huvitatud.

Oma uurimuse aluseks võtsin Fortum AS elektrienergia ja Eesti Energia hinnad. Võrdluse aluseks on nende hindade vahe, mis on makstud Haapsalu linnas ja Ridala vallas suuremate tarbijate poolt.
Hinnavahedest (senti/ KWh):
Haapsalu Uksetehas maksab Fortum elektri kasuks 5,2%, Haapsalu Leivatehas maksab 3,09% rohkem, Hako AS maksab –1,26% vähem kui Eesti Energia, Kestvuspuit AS maksab 6,71 % vähem kui maksaks Eesti Energiale.
Läänemaa Muuseum maksab 8,23% rohkem, Haapsalu Gümnaasium maksab 6,54% rohkem,
Lastepäevakodu Pääsupesa maksab 16,12% rohkem.
Linnavalitsuse allasutused peaksid põhjalikult kaaluma, milline hinnapakett on sobivaim. Arvan, et see on praeguse linnavalitsuse üks ülesandeid - vaadata üle optimeerimise vajadused, mis tuleks teha. 

Nimetatud küsimustele lahendusi leida on täielikult täitevvõimu ülesanne. Seetõttu esitasin alternatiivse eelnõu, mida palun kaaluda hääletamisel.

Tegu on EV Valitsuse veaga, mis tehti, kui jaotusvõrke hakati erastama. On hea, et ei ole lõpuni erastatud, sest rumalusel ei saa lasta kasvada mõõtmatuseni.

Volikogu liige Kalju Aigro. 
Elektri eriala ja elektrienergia hind on kaks iseasja. 
Loen mõistlikuks taandada enda kandidatuur komisjoni. 

Elektri teema oli üks valimisvõitluse komponente. Võrdlemisi räigelt süüdistati Andres Lipstokki selles, et see oli tema tegemata töö. Kaudselt puudutas see ka kogu Reformierakonda, kes sellel ajal oli Haapsalu linnas võimul. Tekkis hingeline trots. 
Kui loodav komisjon kolme kuuga tulemuse saavutab, siis olen sama rõõmus, kui teie kõik. Eesmärk on õilis, kuid kui komisjoni kuuluvad inimesed, kes seda protsessi nn tagasi hoidsid, siis ma ei pea enda kuulumist sinna eetiliseks.

Hr Väli on põhjaliku töö teinud ja tema juttu tasub uskuda. Elektritariifid on keerulised, veendute kohe isegi, kui võrdlete kodus hinnapakette. Aga iga asja eest tuleb siin ilmas maksta ja seda tuleb tunnistada, et Läänemaa elektrienergia andmine on heal tasemel.
Hea meelega kuulaks ka komisjoni aruannet, kuidas asjaajamine edenes kolme kuu möödudes.

Volikogu liige Teet Kallasvee.
Näeks selles komisjonis kõikide fraktsioonide esindajaid. 
Nõustun hr Väli arvamusega selles osa, et Fortum AS on ära teinud palju, et elektrienergia kvaliteet on Läänemaal palju parem, kui teistes Eesti piirkondades. Kuid täna puudub meil alternatiiv osta odavat elektrit.

Hr Väli näite põhjal Uksetehase 5,5% on 60-80 tuh krooni aastas, mis ei ole väike raha. 
Teostame juba elektrienergia hinnapakettide valiku kontrolli. Olen saanud juba ülevaate linnavalitsuse ja allasutuste 2001. aasta ja selle aasta 9 kuu kohta.
 
Volikogu liige Alar Schönberg.
Minu meelest ostab Fortum AS elektri Eesti Energialt. Töötada tuleb kasumiga, seega tuleb neil hinnale juurde panna. 
Kuidas saada kõige paremini Riigikogu või EV Valitsust otsustama, kuidas Läänemaa oleks võrdne teiste Eesti piirkondadega? Ma oleksin natuke ettevaatlik vastutuse äraviimisel linnalt. 

Kui valimislubadusi meenutada, siis pea kõik avaldasid arvamust, et elektrienergia hind tuleb saada õiglaseks. Kas ei ole tegemist vastutuse endalt maha raputamisega?

Rohkem sõna ei soovitud.

Istungi juhataja Andres Ammas tegi ettepaneku lõpetada läbirääkimised. Hääletamist ei nõutud.

Lõppsõna.
Volikogu liige Arder Väli.
Tänan oponente ja tulevikus palun mitte esineda eriti täpselt mõõdetavate suuruste puhul väljendiga “ma olen kuulnud”.
10-15% vahe on 5% ja 5% on suur summa. Peame lähtuma, et otsuse teeb Energiaturu Inspektsioon ja selle küsimusega tegeletakse.

Küsimus ei ole poliitilises võidujooksus. Kui saame elektrienergia hinda alandada, on väga hea. 

Tuleb uuesti arutusele Eesti Energia struktuuri muutmine. Elektrijaamad on üks struktuuriüksus, ülekandejaamad teine ja jaotusvõrgud kolmas struktuur. Praegu näeb energiaseadus ette, et ristsubsideerimist nende kolme vahel ei tohi olla. Tegemist on aga monopoolse ettevõttega, siis mingil määral see toimib. Kui struktuuri muutmine viiakse ellu järgmise aasta jooksul, siis kõik arvutused näitavad, et Läänemaal elektrienergia tarbimine läheb odavamaks.

Tee ettepaneku hääletada minu esitatud nn muudatusettepanekut ja moodustada regionaalne komisjon.

Volikogu liige Raimond Lunev.
Jaak Kanepi informatsioon oli, et esmaspäeval oli ta maavanema juures, kus arutasid pikalt päevakorras olevat eelnõud. Kui hr Väli esitas eelnõu, siis J. Kanepi helistas maavanemale ja küsis, kas on toimunud seisukohtades muudatused? Maavanem kinnitas oma toetust J. Kanepi eelnõule. 

Rohkem lõppsõnaks sõna ei soovitud.

Istungi juhataja Andres Ammas pani hääletamisele Arder Väli esitatud muudatusettepaneku.
HÄÄLETATI:
poolt 6 volikogu liiget, vastu 10.

Seega ei saanud Arder Väli muudatusettepanek vastavat toetust ja on tagasi lükatud.

Enda kandidatuuri taandasid Kalju Aigro ja Arder Väli.
Rohkem ettepanekuid kandidaatide osas ei tehtud.
Eelnõu algatajal on saadud nõusolek komisjoni töös osalemiseks Toivo Hein, Raimond Lunev, Jaak Kanepi, Teet Kallasvee, Vello Haaviste, Koit Uus.

Istungi juhataja Andres Ammas pani hääletamisele ettepaneku kinnitada komisjon kuueliikmeline.
HÄÄLETATI:
poolt 10 volikogu liiget, vastu ei hääletatud.
Seega ajutine komisjon moodustatakse kuueliikmeline.

Istungi juhataja Andres Ammas luges ette eelnõu teksti koos komisjoni liikmete nimedega ja pani lõpphääletamisele ettepaneku toetada eelnõud esitatud kujul.

HÄÄLETATI:
poolt 11 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 15 “Ajutise komisjoni moodustamine” (protokolli juures).

Päevakorrapunkt nr 9
Ajutise komisjoni esimehe valimine

KUULATI istungi juhatajat Andres Ammast, kes esitas ajutise komisjoni esimehe kohale volikogu liikme Jaak Kanepi kandidatuuri (kirjalik nõusolek protokolli juures).

Teisi kandidaate ei esitatud.
Nimekirja sulgemiseks hääletamist ei nõutud.

Häältelugemiskomsjon viis läbi salajase hääletamise.

Istungi juhataja Andres Ammas luges ette häältelugemiskomisjoni 29.11.2002 protokolli nr 1 (protokolli juures). 
Jaak Kanepi poolt hääletas 11 volikogu liiget.
Seega osutus ajutise komisjoni esimeheks valituks Jaak Kanepi.

Istungi juhataja Andres Ammas pani hääletamisele ettepaneku võtta vastu otsus Jaak Kanepi ajutise komisjoni esimeheks valimise kohta.

HÄÄLETATI:
poolt 10 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 16 “Ajutise komisjoni esimehe valimine” (protokolli juures).

Andres Ammas
Volikogu esimees